ASIAKASRAADIN TAPAAMINEN

Aika ke 23.10.2019 klo 18-20

Paikka Kangasvuoren päiväkotikoulu, Kangasvuorentie 12 Jyväskylä

Paikalla 11 asiakasraatilaista

päiväkodinjohtaja Paula Valkama, rehtori Harri Martikainen ja pedagoginen johtaja Kaisa-Sisko Kangas Kangasvuoren päiväkotikoulusta

tiimivastaavat Kirsi Hirvi, Tuuli Karjalainen, Saara Hiltunen ja Veera Pylkkänen Kangasvuoren päiväkodista

päiväkodin johtajat/aluevastaavat Kati Laaksonen, Johanna Pajunen ja Maija Kontro

palvelukoordinaattorit Heli Arnberg ja Sari Koivisto

1. Heli Arnberg toivotti asiakasraatilaiset tervetulleeksi tapaamiseen Kangasvuoren päiväkotikouluun. Aiheena illassa on tutustuminen yhtenäiseen opinpolkuun.

Heli muistutteli, että asiakasraati on osallistumassa 9.11. Ruusupuistossa järjestettävään ”Lapsella on oikeus” –tapahtumaan. Mukaan mahtuu vielä Lyytin, Helin ja Sarin lisäksi muitakin esittelemään raadin toimintaa. Sovittiin, että tapahtuman ohjelma lähetetään vielä raatilaisille.

1. Asiakasraadille oli tullut esiopetusryhmiin, esiopetusryhmän ryhmäytymiseen ja kaverisuhteisiin liittyvä kysymys:

*”Varhaiskasvatuksen toiminnan kehitysideana minulla olisi se, että päiväkodissa ja etenkin eskarissa painotettaisiin enemmän ryhmäytymistä. Esikoisen aloittaessa nyt eskarin, olen liian usein kuullut ja nähnyt lasten leikkivän kaksinleikkejä kun on ollut vapaan toiminnan hetki. Näkisin että lasten olisi hyvä oppia sietämään erilaisia ihmisiä. Koululaisena ja aikuisena täytyy kuitenkin oppia tulemaan toimeen kaikkien kanssa, aina ei voi työskennellä vain parhaan ystävän seurassa. Lapsia voisi kannustaa enemmän porukassa leikkimiseen ja ryhmähengen nostattamiseen. Aikuiset voisivat herkemmin toimia tukena siinä ja keksiä mitä yhteistä leikkiä/puuhaa/peliä porukassa saataisiin aikaiseksi. Mielestäni alle kouluikäisten ei tarvitsisi saada leikkiä kaksin ollenkaan päiväkotihoidon/eskarin aikana (lukuunottamatta tietysti lautapelituokioita tmv.), mikäli sitten tilanne ei luonnostaan etene siihen suuntaan toisinaan ja se on kaikkien lasten mielestä ok. Vapaa-ajallaan lapset saavat valita kaverinsa kenen kanssa leikkivät, ja hoidossa olisi enemmän sellainen periaate että "kaikki otetaan mukaan leikkiin".*

*Tuntui pahalta, että esikoisemme eskarissa sallittiin lasten sanoa että "me halutaan nyt vaan leikkiä kahden", etenkin kun ryhmäytyminen syksyn alussa on vielä pahasti kesken eivätkä kaikki lapset tunne toisiaan hyvin. Liitteenä päiväkodin tuulikaapin ovessa ollut kuva, jonka avulla lapsille oli hoitajan mukaan opetettu että esim. pelitilanteissa täytyy osata odottaa vuoroaan. Lapset olivat kuitenkin ymmärtäneet asian niin, että muille kavereille voi sanoa että me halutaan nyt leikkiä kahdestaan (kuvan puhekuplissa myös lukee "me ei haluta leikkiä sun kaa"). Ja tällaista leikin ulkopuolelle jättämistä oli tapahtunut usein. Nyttemmin lapsille on kyllä asiasta puhuttu uudelleen ja toivoakseni väärinymmärrys korjaantuu. Ehkä työntekijät voisivat kiinnittää enemmän huomiota myös opetusmateriaaleihinsa. Liitteen kuva, jolla lapsia oli eskarissa opetettu, oli saatu viitottu rakkaus sivustolta.* [*https://viitotturakkaus.fi/tuote/jos-kaveri-ei-leiki-minun-kanssani/*](https://viitotturakkaus.fi/tuote/jos-kaveri-ei-leiki-minun-kanssani/)

*Enää ei mielestäni vanhempien tarvitsisi kuulla sellaisia syitä, kuin että "no kun teidän lapsi on puolipäiväinen, niin jää sitten ulkopuolelle leikeistä" tai että "no kun nämä muut lapset tuntevat toisensa entuudestaan niin hyvin, niin vaikea päästä mukaan".*

*Ehdottaisin lasten aktiivista tutustuttamista vieraampiin/uusiin lapsiin joko arvottujen leikkiparien tai ryhmäleikkien/pelien avulla. Toivoisin työntekijöiden paneutuvan ryhmäytymiseen enemmän.”*

Kysymykseen liittyvää keskustelua:

Pari ensimmäistä kuukautta on esiopetuksessa toisiin tutustumista, esiopetusryhmä on aina uuden ryhmän alku. Uusia lapsia tulee esiopetusryhmiinkin pitkin vuottakin, joten ryhmäytyminen ja uusiin kavereihin tutustuminen jatkuu joskus pidempäänkin. Jos lapsi tulee esiopetukseen kotoa, niin ettei hänellä ole aina välttämättä ryhmässä valmiiksi tuttuja kavereita niin esiopetusryhmän kasvattajat huolehtivat siitä, että kaikki lapset tutustuvat toisiinsa ja että kaikille löytyy uudesta ryhmästä kavereita. Kokemuksen mukaan päiväkotien ryhmiä on sekoitettu eskarissa ja uudet eskarilaiset (esim. kotoa tulevat lapset) ovat saaneet uusia kavereita. Tärkeää on, että koko ryhmä tutustuu toisiinsa eikä olla vain tietyn kaverin kanssa. Yhteisöllisyys ja ryhmäytyminen ovat tärkeitä elementtejä Jyväskylän esiopetuksessa. Toivottavaa on, että lähestytään esiopetusryhmän henkilökuntaa matalalla kynnyksellä mikäli lapsi ei ole esimerkiksi saanut esiopetusryhmässä kavereita.

1. Päiväkodin johtaja Paula Valkama ja rehtori Harri Martikainen kertoivat elokuussa 2019 avatusta uudesta Kangasvuoren päiväkotikoulusta ja toivottivat asiakasraatilaiset tervetulleeksi taloon.

Kangasvuoren uusi päiväkotikoulu aukesi elokuussa 2019. Uudessa rakennuksessa toimii jatkettua aukioloaikaa tarjoava päiväkoti ja 1-4 vuosiluokille perusopetusta järjestävä koulu. Uuden päiväkotikoulun valmistuttua luovuttiin Pupuhuhdan päiväkotikoulun tiloista. Kangasvuoren päiväkotikoulu on rakennettu jo aiemmin puretun entisen Kangasvuoren päiväkodin tontille osoitteeseen Kangasvuorentie 12.  Päiväkodin johtaja ja rehtori ovat tyytyväisiä, kun Huhtasuon ja Kangasvuoren alueen päiväkotikoulut ovat uusia ja hyväkuntoisia. Talot ovat täynnä ja alueella on paljon lapsiperheitä.

Päiväkodin johtaja ja rehtori kokevat, että on synergia-etua, kun päiväkoti ja koulu ovat samassa rakennuksessa. Päiväkotikouluilla on velvoite kehittää toimintaa ja niiden kokemuksia jaetaan muillekin päiväkodeille ja kouluille. Henkilökunnan rekrytoinnissa kerrotaan aina päiväkoti-koulu –yhteistyöstä ja se on toiminta-ajatuksena koko henkilökunnalla. Kokemusten mukaan päiväkotikoulun yhteinen arki ja yhteistyökuviot antavat paljon työntekijöille.

Päiväkotiin voi tutustua tarkemmin osoitteessa:

<https://www.jyvaskyla.fi/varhaiskasvatus/varhaiskasvatus-jyvaskylassa/paivakodit/huhtasuo/kangasvuori>

Kouluun voi tutustua tarkemmin osoitteessa:

<https://peda.net/jyvaskyla/kangasvuoren-paivakoti-koulu>

Pedagoginen apulaisjohtaja Kaisa-Sisko Kangas kertoi Jyväskylän esi- ja alkuopetuksen yhtenäisen opinpolun vuosikellosta <https://peda.net/jyvaskyla/yhtenainenopinpolku> Tämä vuosikello on käytössä kaikissa Jyväskylän kaupungin yksiköissä joissa tarjotaan esi- ja/tai alkuopetusta sekä yksityisillä palveluntuottajilla ostopalveluna järjestetyssä esiopetuksessa.

Kangasvuoren päiväkotikouluun on tuotu yhtenäisen opinpolunmallia Pupuhuhdan päiväkotikoulusta, jossa yhteistyötä oli tehty jo useita vuosia. Pääajatuksena on, että ne lapset jotka tulevat taloon päiväkodin puolelle esiopetukseen jatkavat myös samassa talossa koulussa.

1. Asiakasraati kävi tutustumassa Kangasvuoren päiväkotikoulun tiloihin päiväkotikoulun henkilökunnan opastuksella. Päiväkodin puolella on 4 eri siipeä: Koivu, Kuusi, Mänty ja Pihlaja. Siivet ovat saaneet nimensä päiväkotikoulun tontilla kasvaneiden puiden mukaan.

Kunkin siiven tiimivastaava (varhaiskasvatuksen opettaja) kertoi arjen läheisestä yhteistyöstään koulun kanssa. Koululaiset käyvät pieninä ryhminä päiväkodin puolella heille nimetyissä ryhmissä. Yhteistyötä tehdään esimerkiksi varhaiskasvatuksen opettaja–luokanopettaja –työpareina: järjestetään yhteisiä laulu- ja jumppahetkiä, koululaiset käyvät lukemassa kirjoja päiväkodin ryhmissä ja ykkösluokkalaiset ovat käyneet leikkimässä esiopetusikäisten kanssa. Pienimpien kanssa neljäsluokkalaiset ovat esimerkiksi osallistuneet pukemiseen ja vaipanvaihtoonkin. Vuoden aikana lapsia jaetaan pienryhmiin eskarin ja ekaluokan kesken tarpeiden ja taitojen mukaan.

Päiväkodin lapsista 40 % ja koululaisista 30 % on moni- ja vieraskielisiä. Talon elävää arkea on monikieliset vanhemmat ja lukuisat tulkkikeskustelut. Siinä vaiheessa, kun ei ole vielä yhteistä kieltä, niin keskustelut käydään arjen tilanteissa ilmeillä ja eleillä. Kiireellisiin asioihin ja harvinaisissa kielissä käytetään myös puhelintulkkausta. On tärkeää, että tulkit ovat mukana esimerkiksi palavereissa, joissa tehdään lasta koskevia päätöksiä.

Onko henkilökunnalle järjestetty erityistä kulttuurikoulutusta? Uuden työntekijän perehdytykseen kuuluu vahvasti perehdytys monikielisyyteen. Koko työyhteisöllekin on ollut mahdollista saada yhteistä monikielisyyskoulutusta. Lapsille on tärkeää opetella suomea. Leikkiryhmät päiväkodissa rakennetaan niin, että se tukee omaan äidinkieltä ja suomen kieltä. Myös vanhemmille puhutaan suomea.

1. Seuraava asiakasraadin tapaaminen on Ajankohtaista varhaiskasvatuksessa –illassa to 21.11.2019 Savulahden päiväkotikoulussa.